User talk:YASIR ABBAS GAZI

== →My First Article about Ameer Khusro's Qasida امیر خسرو کے قصیدہ "در توحید کا مطالعہ بسمہ سبحانہ نگاہی بہ قصیدہ ای ’’در توحید‘‘ امیر خسرو دہلوی بعدِ اشاعت اسلام فارسی شاعری کا ارتقاء عربی زبان کے سایے میں ہونے لگا۔ اس کے باوجود اہل فارس نے نئی نئی راہیں نکالتے ہوئے عربی زبان کے غلبے کو کہیں کم اور کہیں ختم کرنے کی کوشش کی ہے۔ یہی وجہ ہے کہ رباعی، مثنوی اور تاریخ گوئی جیسی کتنی ہی اصناف سخن اہل فارس نے عربی کے اثرات سے بچ کر ایجاد کیں۔لیکن قصیدہ اور غزل دو ایسی اصناف ہیں جن پر عربی زبان کے کچھ نہ کچھ اثرات آج بھی باقی ہیں۔قصیدہ کہ جس کو عربی زبان ملی ہی تھی فارسی زبان کا بھی طرہ امتیاز رہا۔ دور مشروطیت سے قبل تک فارسی زبان پر صنف قصیدہ ہی کا غلبہ رہا۔جس کی خاص وجہ ممدوحین سے مال و زر کا حاصل ہونا تھا۔ لیکن ایسا بھی نہیں ہے کہ قصیدہ نگاروں نے صرف امیروں، وزیروں، بادشاہوں یا نوابوں کی مدح ہی نہیں کی بلکہ عشقِ خدا، رسول ؐ اور آ لِ رسول ؑ کی مدح سرائی بھی صنف قصیدہ میں خوب کی ہے۔قصیدہ کا شکوہ اس بات کا متقاضی رہتا ہے کہ وہ دیرینہ تلمیحات کے سایے میں آگے بڑھتا ہے۔ اس لئے قصائد کے ذیل میں حمد، نعت اور منقبت بھی خوب تحریر ہوئی ہیں۔ یہ مضمون حمدیہ قصاید میں تلمیحات کے لوازمات پر روشنی ڈالتے ہوئے تحریر کیا گیا ہے۔ جس میں خسرو نے بالکل اسلامی اور اچھوتی تلمیحات کا استعمال کر کے مضمون کو کہیں سے کہیں پہنچا دیا ہے۔ امیر خسرو ہی وہ شاعر ہے جس نے ہندوستان میں عام مقبولیت کے ساتھ ساتھ ایرانیوں سے بھی دادِ سکن حاصل کی ہے۔ورنہ ایرانیوں نے کسی غیر ایرانی فارسی شاعر پر اتنی توجہ نہیں دی جتنی کہ خسرو کو نصیب ہوئی۔اور کچھ شعراء نے آپ کی زمینوں میں طبع آزمائی بھی کی ہے۔ایرانی شعراء کے علاوہ ایرانی محققین نے بھی خسرو پر کام کیا ہے۔ ڈاکٹر سعید نفیسی نے ’’دیوان کامل امیر خسرو دہلوی‘‘ کے نام سے آپ کا کلام ترتیب دیا ہے جسمیں غزلیات، رباعیات، قطعات کے علاوہ ۱۹ قصائد بھی شامل ہیں۔(۱) انہیں قصائد میں سب سے پہلا قصیدہ ’’در توحید‘‘ ہے اس مضمون کو لکھنے میں اسی قصیدہ سے مدد لی گئی ہے۔ اس قصیدہ کی ابتداء زبان کی اہمیت ، افادیت و ضرورت کو بیان کرتے ہوئے کی گئی ہے۔’پ فرماتے ہیں کہ ذات وحدہ لا شریک نے انسان کو احسن تقویم پر پیدا کیا ہے، زبان جیسی بیش قیمتی نعمت عطا کی ہے جس سے انسان کلام کرتا ہے خطاب کرتا ہے یہی شکرگوئی اور پاس گزاری کا ذریعہ ہے۔اس شعر کا مفہوم بہت حد تک حضرت علی ؑ کے قول کو بیان کرتا ہے۔ قال علی علیہ السلام: ’’ تَکَلَّمُوا تُعرَفُوا فَاِنَّ المَرءَ مَخبُوءٌ تَحتَ لِسَانِہِ ‘‘،حضرت فرماتے ہیں: گفتگو کرو تاکہ پہچانے جاؤ۔بے شک انسان اپنی زبان کے نیچے چھپا ہے۔(۲) یعنی انسان کی پہچان اس کی زبان ہے جیسی وہ گفتگو کرے گا ویسی ہی شہرت پائے گا۔ اسی قول کا بہترین منظوم ترجمہ شیخ سعدی ؒ کی گلستان کے پہلے باب کی حکایت نمبر ۳؂ کے ذیل میں درج ہے ؂ تا مرد سخن نہ گفتہ باشد عیب و ہنرش نہفتہ باشد(۳) اسی مضمون کو اردو میں جوش ملیح آبادی نے بھی خوب نبھایا ہے ؂ آدمی بزم میں دم گفتار جب کوئی حرف لب پہ لاتا ہے در حقیقت وہ اپنے ہی حق میں کچھ نہ کچھ فیصلہ سناتا ہے ملاحظہ کیجئے خسرو نے کس خوبصورت سے اس مفہوم کو نظم کیا ہے ؂ زبان کہ بر در معنی کلید گفتار ست ز بہر شکر و سپاس یکی جہاندار ست معرفت الہی اتنی آسان شئ نہیں بلکہ انسان جتنی کد و کاوش کر لے حق معرفت ادا نہیں کر سکتا۔ جتنی زیادہ تلاش کی جائے اتنا ہی معرفت کا سمندر گہرا ہوتا چلا جاتا ہے۔ نہج البلاغہ، کلامت قصارمیں حضرت علی علیہ السلام بیان فرماتے ہیں ’’ مَن عَرَفَ نَفسَہُ فَقَد عَرَفَ رَبَّہُ ‘‘۔ جس نے اپنے نفس کو پہچان لیا اس نے خدا کو پہچان لیا۔(۴) معرفت الہی سے پہلے معرفت نفس لازمی ہے۔ جب انسان اپنے نفس کو پہچان لے گا تو خدا کی تلاش و جستجو می مزہ آئے گا وگرنہ معرفت الہی کا حصول اس قدر دشوار گزار ہو جائے گا کہ اس کے مقابلے پہاڑ کھودنا قدرت آسان نظر آئے گا۔ ؂ ز گنج معرفتش کی بسیر یابد کس چو بر خرد ہمہ درہای راز مسمار ست

خیال می رود و قفل معرفت سختست نسیم می وزد و حفر کوہ دشوار ست خسرو کے مطابق حکیم کا یہ کہنا کہ خدا کو عقل کے ذریعہ پہچانا ، سراسر ایک حماقت ہے کیونکہ خدا وہ ذات ہے جو عقل میں سماتی نہیں۔ کیونکہ عقل مخلوق ہے اور خدا خالق، تو خالق مخلوق میں کس طرح سما سکتا ہے۔ یعنی خدا وند متعال کی مکمل بعرفت حاصل کرنا عام انسان کے بس کی بات نہیں۔ اس مرحلہ میں دنیا کے بڑے بڑے خردمند و دانشور الجھے ہوئے نظر آتے ہیں ، اگر بو علی سینا اس کی ذات کا اقرار کرتے ہیں تو ارسطو منکر نظر آتا ہے۔ ؂ حکیم گفت شناسم بعقل یزدان را ز ہی کمال حماقت وہ این چہ گفتار ست ازین چہ سود و زیان در کمال حکمت او کہ بو علی مُقِرُّ و ارسطو بانکار ست حضرت جعفر طیار ؑ ، حضرت علی ؑ کے برادر حقیقی تھے جن کے دونوں بازو جنگ موتہ میں شہید ہو گئے تھے تو حضور اکرم ؐ نے آپ کے متعلق ارشاد فرمایا تھا، کہ ’’خدا نے جعفر کے دونوں بازوؤں کے عوض دو پر عطا کئے ہیں جن کے سہارے وہ جنت الفردوس میں ملائکہ کے ساتھ پرواز کرتے رہیں گے‘‘۔اسی واقعہ کے بعد سے حضرت جعفر بن ابی طالب کو جعفر طیار کہا جانے لگا۔ اور آپ اسی نام سے مشہور ہوئے۔ خسرو نے اسی واقعہ کو بطور تلمیح استعمال کیا ہے جسے اس سے قبل ، نہ بعد میں کسی بھی فارسی شاعر نے بطور تلمیح موزوں نہیں کیا ہے۔ خسرو کہتے ہیں ؂ بکنہ حق نرسد عارف ارچہ دانندہ ست بر آسمان نپرد جعفر ارچہ طیار ست

امیر خسرو بہ یک وقت بہترین شاعر، ماہر موسیقی داں ہونے کے ساتھ ساتھ علم نجوم سے بھی واقف تھے۔ لہذا علم نجوم کے اسرار و رموز سے مضمون میں رونق پیدا کی ہے۔ اور اپنی فکر کو نجوم کی اصطلاحوں سے واضح کیا ہے۔ خسرو کہتے ہیں ۹ افلاک اور اٹھارہ ہزار عالم ہونے سے کچھ فرق نہیں پڑتا۔ اگر دنیا کو فنا آنے لگے تو ان ہزاروں عالم میں سے کچھ بھی باقی نہیں رہے گا۔یہ آسمان جو انگوٹھی کے نگینہ کی مانند گراں ہے قیمتی ہے۔ لیکن خدا کی رحمت کے بغیر ان سب کی کوئی وقعت و اہمیت نہیں ہے۔ خدا نے ایک مادہ سے تمام جواہر کو پیدا کیا ہے۔ مبین کہ نہ فلک و عالم است ہیجدہ ہزار کہ نیست یک اثر ار صد ہزار آثار ست مگو کہ ہستز انگشترین چرخ گران کہ در اصابۂ رحمانش نی چو بی بار ست پدید کرد جواہرمجرد از مادہ کہ در خزانۂ ملکش مسلک اظہار ست

خدا نے انسان کو عناصر اربعہ سے تخلیق کیا ہے اور یہ چاروں عناصر ایک دوسرے کی ضد ہیں جن کا ایک جگہ جمع ہونا محال ہے لیکن خدا کی ذات لائق تعریف ہے کہ اس نے ان چاروں اضداد کو یکجا کرکے اپنی بہترین خلقت انسان پیدا کیا اور قرآن کریم کے تیسویں پارے کے سورۂ تین میں اس کا تذکرہ کیا۔’’ انا خلقنا الانسان فی احسن تقویم‘‘۔ ہم نے انسان کو بہترین خلقت پر پیدا کیا۔(۵) خسرو اسی کی اشارہ کر کے کہتے ہیں کہ جب خدا نے ہم کو مٹی سے خلق کیا ہے تو کیوں نہ خاکی جبین کو خاک پر رکھکر اس کی عظمت کو سجدہ کیا جائے۔ خدا نے جو جسم انسانی خلق کیا ہے اس میں ایک دھڑکتاہوا دل ہے جو سانس کی آماجگاہ ہے سینہ اس کی سپر ہے عقل وزیر ہے تو جان سالار لشکر ہے۔ ؂ چرا بخاک نسائیم پیش او رخ وچشم کہ او ز خاک مرا دادہ چشم و رخسار ست ز آب و گل تن مردم چو قلعہ ای آرا ست بشکل تنگ و بمعنی جہان اسرار ست خزینہ دار نفائس بسینہ دل را ساخت خرد وزیر شد و جان سپاہ سالار ست

حضرت عیسی روح اللہ سے تین سو سال قبل معرفت الہی حاصل کرنے والے سات وزراء جنہیں قرآن کریم نے اصحاب کہف کے نام سے یاد کیا ہے اور با قاعدہ ایک سورہ کا نام انہیں سے منسوب ہے کہ جس میں ان وزراء کے تفصیلی حالات مندرج ہیں۔ یہ وزراء معرفت الہی حاصل ہونے کے بعد اپنے جابر بادشاہ دقیانوس(جو خود کو خدا کہلاتا تھا)کو چھوڑ کر ایک غار میں گوشہ نشین ہو گئے ۔ ان کے ساتھ ایک کتا بھی تھا جو ان کے ساتھ آج بھی اس غار میں محو خواب ہے۔(۶) خسرو نے اس سگ غار کو بطور تلمیح استعمال کیا ہے۔ ؂ چہ رمزہاست تعالی اللہ این بملک قدیم کہ بیغمست سگ و سگ مصاحب غار ست

مؤذن اسلام حضرت بلال حبشی جن کے لئے تاریخ اسلام لکھتی ہے کہ آپ حروف کی ادائیگی درست طور پر نہیں کر پاتے تھے’’ش‘‘ کو ’’س‘‘ پڑھتے تھے۔ حضور سے کوئی حسبی، نسبی یا کوئی دیگر خاص رشتہ نہ ہوتے ہوئے بھی اپنی جانثاری ، فداکاری، ایثار، محبت، مودت، ولا ، جذبۂ ایمان کی بدولت اسلام کے اولین مؤذن قرار پائے اور ایمان کے حسن پر خالِ سیاہ کی مانند جلوہ گر ہو گئے۔ جن پر اہل اسلام فخر و مباہات کرتے رہیں گے۔ لیکن عرب کی سرزمیں کا مشہور زمانہ مغرور ابو جہل حضور پاک کا چچا ہو کر بھی قابل لعنت و ملامت ہے۔ شدہ بلال سیہ بر جمال ایمان خال ز کفر عز عرب عم مصطفی خوار است حرارتی بزبان کرد در رہش منصور کزان حرارت خود جلوہ کردہ پروار است

ابتدائے تبلیغ اسلام میں کفار مکہ آپ کی تضحیک کرتے، ن اسزا کہتے، ایذا پہنچاتے، طعنہ دیتے۔ خسرو نے انہیں طعنہ زنوں کو ’’روافض‘‘ کہا ہے اور قابل لعنت قرار دیا ہے۔ اور حقیقت یہی ہے کہ حضور اکرم کو ایذا پہنچانے والے گمراہ ہیں۔ان کو جو کچھ خسرو نے کہا ہے وہ خسرو ہی کے زبانی بیان کرنازیادہ مناسب تر ہے۔ بزد بزخم گہش ران احمد را کہ طعنشان پس از آن سر زنش بحقمار ست ہم از ویست روافض نشانہ لعنت کہ سگ زنست پریشان سرانہ معمار ست

بو ترابی عیار کا مزہ ہی الگ ہے اکثر خسرو نے حضرت علی کی مدح کی ہے اور آپ کی محبت کو مئے حقیقی کہا ہے۔ ظاہر ہے پیرو و پرشد نظام الدین اولیاء کے خاص شاگرد ہیں۔ ہمون فکند بدلہا ز بوتراب عیار کہ بر سر مردن بفر سیار ست

اسلامی نقطۂ نگاہ سے خداوند عالم نے ہر انسان کے ساتھ دو فرشتے متعین کئے ہیں جو اس کی ہر نقل و حرکت پر نگاہ رکھتے ہیں اور اس کے اعمال کو تحریر کرتے ہیں جس کے سلسلے میں حضرت علیؑ نے کلمات قصار(نہج البلاغہ) میں فرمایا ہے کہ اِنَّ مَعَ کُلِّ اِنساَنِِ مَلَکَین: ہر انسان کے ساتھ دو فرشتے رہتے ہیں۔(۷)جنہیں کرام الکاتبین کہا جاتا ہے۔ خسرو انہیں ملائک کو مخاطب کرکے کہتے ہیں کہ میری ہر نقل و حرکت پر نگاہ رکھنے والے فرشتوں سے کہو کہ اے فرشتوں میری خطائیں نہ لکھو۔ دو کاتب از پئ جرمم قلم چو جعد کنند کہ مو بمو ز پریشانیم در اقرار ست فرشتہ گو سر کلک خود سیہ نکند ز حرف من کہ از ادیو ہم در آزار ست

خسرو عاجزانہ طور پر کہتے ہیں کہ تمام خلق ے بدلے مجھے دوزخ کے حوالے کردوچونکہہ کوئی بھی شخص مجھ جیسا ستمکار نہیں میرے بدلے تمام دوزخیوں کو رہا کردو ۔ اس اعتراف کے بعد خسرو کے ان کا یہ عالم ہیکہ اگر فضل خدا شامل حال ہو تو اس سب کے باوجود میں رہا ہو جاؤنگا ۔ اگر خدا چاہے تو اپنی عفو و در گذر کے ایک ہی قطرے سے میرے سیاہ اعمال نامے کو دھوکر مجھے معاف کر سکتا ہے۔ مرا ببر بدل جملہ خلق در دوزخ کہ ہیچ دوزخیی نی چو من ستمکار ست بدوزخی کہ روم من رہا فکن دگری کہ جملہ دوزخیان را ز چون منی عار ست اگر تو فضل نمایی پلید و پاک یکیست ز فیض باراں خس بہرہ ور چو ازہار ست ز بہر شستن لوح ہمہ ستمکاران ز عین عفو تو یک قطرہ نیز بسیار ست

خسرو نے اس قصیدہ میں جو مضامین باندھے ہیں وہ قابل دید ہیں اس کے علاوہ بھی خسرو کے دیگر قصائد اسی طرح کے مضامین سے بھرے پڑے ہیں۔ جن کا مطالعہ ادب نواز حضرات کے لئے نہایت نفع بخش ہوگا۔

(تمام شد)

منابع و مأخذ: ۱۔ دیوان کامل امیر خسرو ۔ سعید نفیسی با ہمت و کوشش ۔م،درویش ۔چاپخانہ سعدی ، ناشر: سازمان انتشارات جاویدان، چاپ دوم: اسفندماہ ۱۳۶۱

۲۔ نہج البلاغہ، کلمات قصار ۔ ص ۳۹۲؂ ۔ تالیف: علامہ السیدالشریف الرضی، مترجم : علامہسید ذیشان حیدر جوادی، ناشر: تنظیم المکاتب ۔گولہ گنج لکھنؤ۔۱۸یوپی۔ ایڈیشن۳، نومبر ۲۰۰۸ ؁ء ، مطبوعہ اے۔بی۔سی۔آفسیٹ پریس۔دہلی

۳۔ گلستان سعدی ۔ باب اول حکایت ۳ ص ۲۰؂ ، سعدی شیرازی، ناشر: مکتبہ بلال دیوبند

۴۔ کلمات قصار، نہج البلاغہ۔ تالیف: علامہ السیدالشریف الرضی، مترجم : علامہ سید ذیشان حیدر جوادی، ناشر: تنظیم المکاتب ۔گولہ گنج لکھنؤ۔۱۸یوپی۔ ایڈیشن۳، نومبر ۲۰۰۸ ؁ء ، مطبوعہ اے۔بی۔سی۔آفسیٹ پریس۔دہلی

۵۔ سورۂ تین آیت ۴، پ ۳۰۔ قرآن کریم

۶۔ سور�ۂ کہف ، قرآن کریم

۷۔ کلمات قصار، نہج البلاغہ ۔ص ۷۰۰؂ ۔ تا لیف: علامہ السیدالشریف الرضی، مترجم : علامہ سید ذیشان حیدر جوادی، ناشر: تنظیم المکاتب ۔گولہ گنج لکھنؤ۔۱۸یوپی۔ ایڈیشن۳، نومبر ۲۰۰۸ ؁ء ، مطبوعہ اے۔بی۔سی۔آفسیٹ پریس۔دہلی ← ==